|  |  |
| --- | --- |
| Stortingets kommunal og forvaltningskomitéKommunal-forvaltning@stortinget.no |  |
|   |  |
|  |  |
|   |  |
|  | Vår fil: B16-CL08 |
|  | Vårt Arkiv: Fagpolitisk 40 |
|  | Saksbehandler: Cato Lie |

 Oslo 19. oktober 2016

**Statsbudsjettet 2017**

Funksjonshemmedes Fellesorganisasjon (FFO) vil med dette gi skriftlig innspill til Prop. 1 S (2016-2017) på Kommunal- og forvaltningskomiteens ansvarsområde. Vi vil gi tilrådinger innenfor universell utforming, programkategori 13.80, kap 575 Ressurskrevende tjenester og kap 580 Bostøtte.

# Universell utforming

**FFOs tilrådning**

* FFO anmoder komiteen om på nytt be regjeringen komme med et forslag til fremdriftsplan for å nå visjonen om et universelt utformet samfunn i overskuelig fremtid, og at den følges opp med øremerkede midler særlig innenfor områdene bygg, bolig og IKT.
* FFO anmoder komiteen om å be regjeringen komme med en forskrift for når eksisterende bygg skal være universelt utformet, samt en tilskuddsordning knyttet til denne. Skolebygg må prioriteres.
* FFO ber komiteen sikre at kravene til universell utforming i plan- og bygningsloven og teknisk forskrift opprettholdes.

Handlingsplan for universell utforming

Regjeringen la 29. januar 2016 frem en ny handlingsplan for universell utforming for perioden 2015-2019, med hovedvekt på IKT og velferdsteknologi. FFO ga sine innspill til ny handlingsplan allerede høsten 2013, men disse ble ikke tatt til følge i særlig grad. Det mest alvorlige, slik vi ser det, er at den nye handlingsplanen ikke lenger har en tidfestet visjon om at Norge skal være universelt utformet innen 2025. I stedet er visjonen blitt «et samfunn der alle kan delta». Det er lite forpliktende, og FFO frykter at det vil forsinke arbeidet med et universelt utformet Norge betydelig. Handlingsplanens innehold er svakt. Svært få nye tiltak er foreslått og planen er i stor grad bare en oversikt over allerede eksisterende tiltak.

FFO mener arbeidet med universell utforming har fått lavere prioritet på flere viktige samfunnsområder de seneste årene, som bygg, bolig og IKT. Vi hadde forventet at en ny handlingsplan for universell utforming inneholdt konkrete og målrettede tiltak på tvers av sektorene, med øremerkede bevilgninger.

Stortinget har tidligere anmodet regjeringen om å legge frem et forslag til fremdriftsplan for å nå visjonen om et universelt utformet samfunn i overskuelig fremtid. Vi ber komiteen gjenta dette og understreke at det haster.

Programkategori 13.80 Bolig, bomiljø og bygg

Bygg

Universell utforming er ivaretatt i norsk lovgivning, men lovverket gjelder kun for nybygg. Det finnes fortsatt, syv år etter at diskriminerings- og tilgjengelighetsloven kom, ingen tidsplan for når eksisterende bygningsmasse skal være tilgjengelig/universelt utformet. FFO har etterlyst dette hvert år siden 2009, og etterlyser det også i år. Regjeringen må komme med tydelige prioriteringer og tidsfrister for når ulike typer bygg skal være universelt utformet. Skolebygg må prioriteres.

Vi er glade for at det er satt av 650 mill. kroner til vedlikehold og rehabilitering av bygg, anlegg og veier i Vestlandsregionen og vi forventer at disse oppgraderingene vil få universell utformingsstandard. Men dette vil ikke løse alle utfordringer nasjonalt. Bare 7 prosent av offentlige bygg i norske kommuner har eksempelvis tilgjengelig inngangsparti. Det er behov for en nasjonal ordning med tilpasningstilskudd for offentlige bygg. Et godt eksempel på området er Statsbygg med sin målsetning om at deres bygg skal være universelt utformet innen 2025. Det er et eksempel til etterfølgelse.

Bolig

Valgfriheten i boligmarkedet for personer med fysiske funksjonsnedsettelser er begrenset, siden kun ti prosent av den norske boligmassen har en akseptabel tilgjengelighetsstandard. Tilgjengelighetskravene i teknisk forskrift har de senere årene bidratt til at antall tilgjengelige boliger har økt, selv om takten har vært lav. Men forskriften er under sterkt press, til tross for at dokumentasjon viser at kravene påvirker boligprisene i svært liten grad.

Regjeringen har redusert tilgjengelighetskravene i teknisk forskrift på flere områder. Det vil føre til et mindre inkluderende samfunn. I tillegg arbeides det nå med nye forenklingsforslag i den kommende TEK 17, og flere av disse vil være svært uheldig for funksjonshemmede og kronisk syke.

Regjeringen foreslår å årets statsbudsjett at 10 av totalt 60 mill. kroner i boligsosialt tilskudd legges i rammen til kommunene. Den totale rammen til boligsosiale tilskudd ønskes overført i løpet av 2018 og 2019. Vi frykter at dette vil føre til at det boligsosiale arbeidet nedprioriteres og at midlene blir brukt til andre formål.

Det foreslås en økning i tilskuddet til etablering og tilpasning av bolig på ca. 1,5 mill. kroner i budsjettet for 2017. Vi er glad for at familier med barn med nedsatt funksjonsevne skal prioriteres. Men økningen er for liten i forhold til behovet. Tilskudd til etablering og tilpasning av bolig foreslås lagt inn i rammetilskuddet til kommunene fra 2020 i forbindelse med ny oppgavefordeling og kommunereform. FFO har gått mot dette fordi vi frykter at midlene vil bli brukt til andre formål.

Det foreslås en reduksjon på tilskudd til heis og tilstandsvurdering med ca. 24 mill. kroner begrunnet med at antall boligblokker med heis øker. FFO ba i våre krav til statsbudsjettet for 2017 om at regjeringen kartlegger behovet for innstallering av heis nasjonalt, men dette ble ikke tatt til følge. Vi mener behovet må kartlegges før rammene reduseres.

FFO ber komiteen sikre at kravene til universell utforming i plan- og bygningsloven og ny teknisk forskrift (TEK 17) ikke forringer boligkvaliteten ytterligere.

# Kap. 575 Ressurskrevende tjenester

**FFOs tilrådning**

* FFO ber komiteen om å redusere innslagspunktet fra det forslåtte

1 131 000 kroner, til 1 090 000 kr, slik at økningen ikke blir større enn prisveksten.

* FFO ber komiteen om på sikt å ta initiativ til en reduksjon av innslagspunktet for ressurskrevende tjenester, slik at fordelingen av kostnaden mellom kommunene og staten blir mer lik.

Post 60 Toppfinansieringsordningen

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt.

I 2016 er innslagspunktet 1 081 000 kroner. Regjeringen foreslår å øke den til 1 131 000 i 2016, en økning på 28.000 kroner per bruker ut over prisvekst. Det utgjør ifølge KS 335 mill i merkostnader for kommunene. Kommunene betaler allerede størstedelen av kostnaden ved ordningen - 12 mrd kroner mot statens 8 mrd[[1]](#footnote-1). Kommunene opplever økt ansvar og press rundt helse- og omsorgstjenester, og skal fremover også bruke ressurser på mange andre krevende oppgaver.

FFO er redd for at et høyt innslagspunkt i ordningen vil føre til færre og dårligere tjenester, og økt uforutsigbarhet i livene til sterkt funksjonshemmede mennesker. Toppfinansieringsordningen har ulik utbredelse i kommunene og endringsforslaget vil trolig innebære at forskjellene mellom tjenesteleveransene i kommunene blir større.

For budsjettåret 2017 ber FFO komiteen om å redusere innslagspunktet fra det forslåtte
1 131 000 kroner, til 1 090 000 kr, slik at økningen ikke blir større enn prisveksten. På lengre sikt ber vi komiteen om å ta initiativ til en reduksjon i innslagspunktet for ressurskrevende tjenester, slik at fordelingen av kostnaden mellom kommunene og staten blir mer lik.

# Kap. 580 Bostøtte

**FFOs tilrådning**

* FFO ber komiteen anmode regjeringen om å raskest mulig få på plass en permanent bostøtteordning med hevet inntektsgrense for alle uføretrygdede.
* FFO ber komiteen om å justere bostøtten for uføre opp tilsvarende økningen i uføretrygden per 1.1.2015.

**Permanent bostøtteordning med oppjustert inntektsgrense for uføre**

Regjeringen foreslår å videreføre kompensasjonsordningen for uførereformen i bostøtten ut 2017 for de som mottok bostøtte og uførepensjon før 2015. En slik ordning er positivt for de som kommer inn under ordningen. Det er samtidig svært krevende økonomisk for alle de som ikke er omfattet av kompensasjonen. Det vises til 4000 uføre bostøttemottakere som ikke får denne skjermingen.

Unge uføre har falt helt ut av bostøtteordningen. Om man legger til grunn minsteytelsen for en enslig ung ufør vil vedkommende ikke lenger ha krav på bostøtte ut fra inntektsgrensen. Inntekten i ny uføretrygdordning er per dato for enslige unge uføre brutto på 269 396 kroner. Det er 17 396 kroner over inntektsgrensen for bostøtte i gruppe 1 og 38 396 kr over inntektsgrensen for bostøtte i gruppe 4[[2]](#footnote-2). De aller fleste har om lag samme nettoinntekt som før 2015, og dette er derfor en direkte forverring av uføres økonomiske levekår og bosituasjon.

Det er svært uheldig at uførereformen rammer unge uføre spesielt hardt. Det vanskeliggjør muligheten for funksjonshemmede å bosette seg i egen bolig. Personer med nedsatt funksjonsevne var også før 2015 overrepresentert blant vanskeligstilte på boligmarkedet[[3]](#footnote-3). Mange unge uføre vil være av helt avhengig av bostøtte for å kunne betjene en husleie. Å stenge denne gruppen ute fra bostøtten strider også med målsettingen om at flere funksjonshemmede skal kunne eie egen bolig. Kombinasjonen av startlån og bostøtte er den muligheten de med vedvarende lav inntekt har til å kunne kjøpe seg bolig.

Det haster å få på plass en permanent bostøtteordning med hevet inntektsgrense for alle uføretrygdede - både for de som er varig uføre og de som mottok bostøtte før og etter 2015. Det må spesielt sikres at unge uføre kommer inn under ordningen.

# Kap. 581, post 77 Kompetansetilskudd til bærekraftig bolig- og byggkvalitet

Kompetansetilskuddet til bærekraftig bolig- og byggkvalitet foreslås avviklet i 2017. Det er uheldig. Norges Blindeforbund, som er medlemsorganisasjon i FFO, har gjennom denne tilskuddsordningen fått støtte til blant annet kurs, brukertester og utforming av hefter – tiltak som er viktig for deres medlemmer.

FFO støtter blindeforbundets anmodning til komiteen om å videreføre støtten på 2016-nivå, som prisjustert er 26,3 mill. kroner.

Med vennlig hilsen

**FUNKSJONSHEMMEDES FELLESORGANISASJON**



Lilly Ann Elvestad

Generalsekretær

1. I 2013 var statens kostnad for ordningen på 5,8 mrd. kroner, mens kommunenes andel var på 9 mrd. kroner. Det gir en fordeling ut fra budsjettet for 2015 på 7,8 mrd kroner for staten, og 12 mrd kroner for kommunene. Kilde: Ivar Brevik, forsker ved NIBR. [↑](#footnote-ref-1)
2. Inntektsgrensen for beregning av bostøtte har fire ulike nivå avhengig av hvor søkeren bor.

Gruppe 1: Oslo; kr 252.000,-.

Gruppe 2: Bergen, Trondheim, Tromsø, Stavanger og Bærum; kr 246.000,-.

Gruppe 3: Lørenskog, Asker, Skedsmo, Oppegård, Frogn, Nesodden,

Kristiansand, Sola og Sandnes; kr 241.000,-.

Gruppe 4: Landet for øvrig; kr 231.000,-. [↑](#footnote-ref-2)
3. Bolig for velferd. Nasjonal strategi for boligsosialt arbeid (2014–2020) [↑](#footnote-ref-3)